《意难忘 春夜》
清代·张令仪

宿雨初晴。正海棠红湿，杨柳烟轻。谁家银烛宴，何处玉箫声。

花自好、月空明。叹深院凄清。独自把、回廊绕遍，少个人行。

芙蓉隔断层楼。岂仙凡路杳，幻梦忘情。鹃啼催泪落，树影乍心惊。

思往事、恨难平。但尘锁铭旌。问何日、鹤归华表，重话三生。

作者简介：张令仪，字柔嘉，桐城人。文端公英三女，同县姚士封室。有《蠹窗诗集》。